Leisure Suit Larry in the Land of the Lounge Lizards

Leisure Suit Larry in the Land of the Lounge Lizards on Sierra On-Linen vuonna 1987 julkaisema graafinen seikkailupeli Leisure Suit Larry -pelisarjassa. Peli kehitettiin alun perin MS-DOS- ja Apple II -järjestelmille ja myöhemmin siitä tehtiin versiot muille alustoille kuten esim. Amiga, Atari ST, Apple IIGS, Apple Macintosh ja Tandy Color Computer 3. Se käyttää Adventure Game Interpreter (AGI) -pelimoottoria, jota käytetään myös pelissä King's Quest I: Quest for the Crown.

Pelissä keski-ikäinen poikamies Larry Laffer yrittää epätoivoisesti etsiä "onnea" kuvitteellisessa amerikkalaisessa kaupungissa Lost Wagesissa (suom. "hävityt palkat"; vrt. Las Vegas). Land of the Lounge Lizards luo pohjan elementeille, jotka ilmenevät myöhemmissä Larry-peleissä, kuten jatkuvan huonon onnen naisten kanssa. Peli perustuu alun perin vuonna 1981 Apple II -tietokoneelle julkaistuun tekstiseikkailupeliin Softporn Adventure.

 Pelin kulku 
Peli alkaa baarin edestä Lost Wagesissa. Pelaajalla on seitsemän tuntia aikaa saada peli päätökseen ja jos hän ei onnistu ajoissa, masentunut Larry tekee itsemurhan ja peli päättyy. Pelaaja ohjaa Larrya näppäimistön nuolinäppäimillä ja kirjoittamalla komentoja parseriin (esimerkiksi talk to man tai open window). Jos peli ei ymmärrä käskyä tai salli sen suorittamista sillä hetkellä, ruudulle tulee virheilmoitus.

Kaupungissa on viisi osaa: Leftyn baari (Lefty's), yhdistetty hotelli ja kasino, vuorokauden ympäri toimiva kappeli, diskoteekki ja sekatavarakauppa. Pelaaja voi kävellä paikasta toiseen, jos ne ovat vierekkäin, mutta muihin paikkoihin pääsee vain kutsumalla taksin paikalle. Taksin käyttö on maksullista ja maksamatta jättäminen johtaa Larryn pahoinpitelyyn ja pelin loppumiseen. Pelin alkuperäisessä julkaisussa Larryn ruumiin alle avautuu laskeutuva luukku, joka vie Larryn ruumiin laboratorioon, jossa Sierran pelien päähahmoja korjataan. 

Prostituoitu on käytettävissä heti pelin alkaessa baarin yläkerrassa. Jos Larry on hänen kanssaan yhdynnässä ilman ehkäisyä, hän saa sukupuolitaudin ja kuolee melkein heti. Tämä kohtalo on vältettävissä sekatavarakaupasta ostettavalla kondomilla.

Larryn puhuessa naisten kanssa peli näyttää heistä yksityiskohtaisia kuvia. Prostituoitua lukuun ottamatta kaikki naiset suhtautuvat Larryyn alkuun vieroksuen, mutta ottavat kiitollisina vastaan hänen antamansa lahjat. Vaikka kaikkien naisten vokottelu ei onnistukaan, on lahjojen antaminen heille välttämätöntä, jotta peli etenisi päätökseensä hotellin kattohuoneistoon. Pelissä Larry tarvitsee rahaa ja sitä hän saa pelaamalla kasinossa blackjackia ja rahapeliautomaattia.

 Pelin julkaisu 
Sierran johdon ollessa epävarma vuonna 1987 kuinka peli otettaisiin vastaan, päätti peliyhtiö julkaista pelin ilman julkisuutta ja mainosbudjettia. Monet kaupat eivät myöskään ottaneet peliä myyntiin sen sisältämän aikuisviihteen takia. Tämän vuoksi pelin ensimmäiset myyntiluvut olivat huonompia kuin Sierran muiden pelien.

Pelin aikuisviihteen takia pelin alussa on lapsilukko, joka koostuu kysymyksistä, joiden pelin kehittäjä Al Lowe arveli olevan liian vaikeita lapsille. Monet kysymykset ovat amerikkakeskeisiä, mikä hermostutti muiden maiden pelaajia. Nykyään kysymyksiä vaikeuttaa lisäksi se, että niiden sisältö on vanhentunutta. Alkuperäisessä pelissä kysymykset voi ohittaa näppäinyhdistelmällä Alt-X.

Mikrobitin Tony Ihander antoi pelin VGA-versiolle arvostelussaan 97 pistettä sadasta.Mikrobitti 10/1991, sivu 64Tietokonepelien vuosikirja Pelit 1991 syksy, sivu 73

 Uusintaversiot 
Ensimmäinen versio vaati tekstikomentojen syöttämistä, joka korvattiin hiiriohjatulla käyttöliittymällä uusintaversiossa. Samalla peliin tulivat parannetut 256-väriset VGA-grafiikat.

Vuoden 1991 uusintaversio käytti Sierra's Creative Interpreter (SCI) -pelimoottoria. Toinen uudistettu versio pelistä kehitettiin N-Fusion Interactiven ja alkuperäisen sarjan luojan Al Lowen kanssa uudella nimellä Leisure Suit Larry: Reloaded, ja sen julkaisi Replay Games vuonna 2013.

 Lähteet 

 Aiheesta muualla 



Luokka:1980-luvulle sijoittuvat videopelit
Luokka:Vuoden 1987 videopelit
Luokka:Vuoden 1991 videopelit
Luokka:Amiga-pelit
Luokka:Apple II -pelit
Luokka:Atari ST -pelit
Luokka:DOS-pelit
Luokka:TRS-80 Color Computer -pelit
Luokka:Leisure Suit Larry
Luokka:Sierra Entertainmentin pelit